钦定古今图书集成/明伦汇编/官常典/第402卷 > 萧近高
## 钦定古今图书集成/明伦汇编/官常典/第402卷 > 萧近高

按《明外史》本传：“近高，字抑之，庐陵人。万历二十三年
进士。授中书舍人，擢礼科给事中。甫拜官，即上疏言
罢矿税、释系囚、起废弃三事，明诏已颁，不可中止。帝
怒，夺俸一年。顷之，论江西税使潘相擅刑宗人罪，不
报。既而停矿分税之诏下，相失利，擅移驻景德镇，请
专理窑务。帝即可之，近高复力争。后江西抚按并劾”
相，相以为近高主之，疏诋甚力。近高疏辨，复劾相。疏
虽不行，相不久自引去。屡迁刑科都给事中。知县满
朝荐、诸生王大义等，皆忤中使，系狱三年。近高请释
之，不报。辽东税使高淮激民变，近高劾其罪，请撤还。
帝不纳，反以淮诬奏，逮同知王邦才、参将李获阳，近
高复论救。会廷臣多劾淮者，帝不得已征还，而邦才
等系如故。无何，极陈言路不通、耳目壅蔽之患，引秦
二世靖康时谣为戒。中言：“阁臣李廷机身为射的，宜
令引退。”未几，又言：“王锡爵密揭行私，宜止毋召。”朱赓
被弹六十馀疏，不当更留。皆不报。故事，六科都给事
中率内外递转，人情轻外，百方规避，近高自请外补，
吏部侍郎杨时乔请亟许，以成其美，乃用为浙江右
参政。进按察使，以病归。起浙江左布政使。所至以清
操闻。泰昌元年召为太仆卿。廷议“红丸”之案，近高言
“崔文昇、李可灼当斩，方从哲当勒还故里；张差谋逆
有据，不可蔽以风癫。”历工部左、右侍郎。天启二年冬，
引疾去。御史黄尊素因言“近高暨侍郎余懋衡、曹于
汴、饶”伸，太仆少卿刘洪谟、刘宗周，“并辞荣养志，清风
袭人。亟宜褒崇，风励有位。”诏许召还。五年冬，起南京
兵部添注左侍郎，力辞，不允。时魏忠贤势张，诸正人
屏斥已尽。近高不欲出，迁延久之。给事中薛国观劾
其玩命，遂落职。崇祯初，乃复卒于家。